กสิกรฯให้กู้แฟรนไชส์1.5พันล.
กสิกรไทยชี้ธุรกิจแฟรนไชส์ปีนี้ยังโต 15% จัดกิจกรรมหนุนปล่อยกู้เพิ่ม 1,500 ล้าน
3 ก.ย. 2558

กสิกรไทยชี้ธุรกิจแฟรนไชส์ปีนี้ยังโต 15% จัดกิจกรรมหนุนปล่อยกู้เพิ่ม 1,500 ล้าน
นายอัครนันท์ ฐิตสิริวิทย์ผู้ช่วยกรรมการผู้จัดการ ธนาคารกสิกรไทย เปิดเผยว่า แม้ว่าเศรษฐกิจจะชะลอตัว แต่ธุรกิจแฟรนไชส์ยังเติบโต คาดว่าปีนี้จะมีมูลค่าไม่ต่ำกว่า 2.99 แสนล้านบาท เติบโต 15% จากปีที่แล้ว ปัจจุบันธนาคารปล่อยสินเชื่อสนับสนุนธุรกิจแฟรนไชส์แล้ว 1,560 ล้านบาท และจะปล่อยเพิ่มอีก 1,500 ล้านบาท และที่ผ่านมาไม่มีลูกค้าสินเชื่อที่เป็นเอ็นพีแอลหรือค้างชำระเงินกู้
ทั้งนี้ ธนาคารได้ร่วมกับหอการค้านครปฐมและเซ็นทรัลพลาซา จัดงาน เค เอสเอ็มอี แฟรนไชส์ เอ็กซ์โป แอท เซ็นทรัลพลาซา ศาลายา วันที่ 18-20 ก.ย.นี้ ภายใต้แนวคิด มีแบรนด์ให้ช้อป พื้นที่ให้เช่า เงินทุนให้กู้ โดยมีการรวบรวมแฟรนไชส์ชื่อดังที่คนไทยอยากเปิดมากที่สุดกว่า 20 แบรนด์ มาร่วมออกบูธ อาทิ FamilyMart, Domino’s Pizza, Mr.Jones, ฟาสซิโน, N&amp;B Pizza Crepe และ Fresh Me เพื่อให้เจ้าของลิขสิทธิ์แบรนด์แฟรนไชส์และผู้สนใจประกอบธุรกิจแฟรนไชส์ได้พบปะและเจรจาธุรกิจ ถือเป็นทางเลือกในการลงทุนและโอกาสในการขยายธุรกิจของทั้งสองฝ่าย 
ทั้งนี้ ธนาคารจะสนับสนุนสินเชื่อสำหรับผู้ประกอบการที่สนใจทำธุรกิจแฟรนไชส์ พร้อมสิทธิประโยชน์ เช่น ส่วนลดดอกเบี้ยเงินกู้ 1% เมื่อสมัครสินเชื่อ K-SME Franchise Credit ภายในงาน และส่วนลดค่าแฟรนไชส์สูงสุด 1 แสนบาท ขณะเดียวกันจะมีการเสวนาให้ความรู้เกี่ยวกับทิศทางธุรกิจแฟรนไชส์ในปัจจุบัน โดยวิทยากรผู้ทรงคุณวุฒิ การพูดคุยประสบการณ์การทำธุรกิจแฟรนไชส์ที่ประสบความสำเร็จโดยผู้ประกอบการที่มีชื่อเสียง กิจกรรมสาธิตสินค้าที่น่าสนใจ เป็นต้น
“ธุรกิจแฟรนไชส์ได้รับความนิยมจากคนไทยมากขึ้น เนื่องจากมีรูปแบบการจัดการธุรกิจที่เป็นระบบแบบแผน ตลอดจนความคล่องตัวในการดำเนินธุรกิจจากระบบแฟรนไชส์ รวมทั้งความสำเร็จทางด้านรายได้และผลตอบแทน ทำให้เป็นที่สนใจของผู้ประกอบการยุคใหม่ที่จะเข้าสู่ธุรกิจนี้ โดยแฟรนไชส์ที่ขยายตัวดีและน่าลงทุนจะเป็นกลุ่มธุรกิจอาหาร ภาคการศึกษา และสุขภาพความงาม” นายอัครนันท์ กล่าว 
นพ.ทรงชัย ศรีโรจนกุล ประธานหอการค้าจังหวัดนครปฐม กล่าวว่า วัตถุประสงค์งานครั้งนี้เพื่อสนับสนุนด้านเงินทุนและองค์ความรู้ให้ผู้ประกอบการที่ต้องการลงทุนในธุรกิจแฟรนไชส์ และเป็นการกระตุ้นเศรษฐกิจของ จ.นครปฐม ให้เติบโต อีกทั้งธุรกิจแฟรนไชส์ถือเป็นวิธีในการเป็นเจ้าของธุรกิจที่ง่ายและมีความเสี่ยงต่ำ เนื่องจากมีรูปแบบการทำธุรกิจที่ชัดเจน